《九真山净居寺谒无碍上人》
唐代·沈佺期

大士生天竺，分身化日南。人中出烦恼，山下即伽蓝。

小涧香为刹，危峰石作龛。候禅青鸽乳，窥讲白猿参。

藤爱云间壁，花怜石下潭。泉行幽供好，林挂浴衣堪。

弟子哀无识，医王惜未谈。机疑闻不二，蒙昧即朝三。

欲究因缘理，聊宽放弃惭。超然虎溪夕，双树下虚岚。

作者简介：沈佺期（约656 — 约715），字云卿，相州内黄（今安阳市内黄县）人，祖籍吴兴（今浙江湖州）。 唐代诗人。与宋之问齐名，称“ 沈宋 ”。
善属文，尤长七言之作。擢进士第。长安中，累迁通事舍人，预修《三教珠英》，转考功郎给事中。坐交张易之，流驩州。稍迁台州录事参军。神龙中，召见，拜起居郎，修文馆直学士，历中书舍人，太子少詹事。开元初卒。